b'\n_START_ARTICLE_\nAvgu\xc5\xa1tin Ternov\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nKot de\xc4\x8dek je bil poslan k benediktincem v \xc5\xa0entpavel v Labotski dolini (nem\xc5\xa1ko Sankt Paul im Lavanttal), se tam in v Admontu (\xc5\xa0tajerska) \xc5\xa1olal, vstopil v benediktinski red in bil po kon\xc4\x8danem \xc5\xa1tudiju filozofije in bogoslovja leta 1678 v Gradcu posve\xc4\x8den v duhovnika. V letih 1679\xe2\x80\x931683 je bil duhovni pomo\xc4\x8dnik samostanske \xc5\xbdupnije v Lovrencu na Pohorju (ko je tu v letih 1680\xe2\x80\x931682 razsajala kuga \xe2\x80\x94 samo leta 1680 je umrlo 382 ljudi \xe2\x80\x94 se je Ternov\xc5\xa1ek izkazal s svojim znanjem kemije in medicine pri prepre\xc4\x8devanju \xc5\xa1irjenja epidemije). V letih 1683\xe2\x80\x931691 je bil \xc5\xbeupnik v Mohli\xc4\x8dah v Podjuni (nem\xc5\xa1ko M\xc3\xb6chling) na Koro\xc5\xa1kem, od 1691\xe2\x80\x931699 v mati\xc4\x8dnem samostanu \xc5\xa0entpavel v Labotski dolini, kjer je bil tudi glavni kletar samostanskih posestev. Ko se je po nekem slu\xc5\xbebenem opravilu jeseni 1699 vra\xc4\x8dal v samostan v \xc5\xa0entpavlu je pri Breznu ob Dravi padel s konja, se ponesre\xc4\x8dil in kmalu umrl. Ternov\xc5\xa1ek je bil priznan kemik in gospodarski strokovnjak. V rokopisu je zapustil ve\xc4\x8d spisov o kletarstvu, fermentaciji sodov in vinski kemiji.'